**Հավելված**

**Հայաստանի Հանրապետության**

**Արմավիրի մարզի Փարաքար համայնքի**

 **ավագանու**

**2022 թվականի հունիսի 15-ի**

**Թիվ 66-Ա որոշման**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐՄԱՎԻՐԻ ՄԱՐԶԻ**

**ՓԱՐԱՔԱՐ ՀԱՄԱՅՆՔԻ ՄՇԱԿՈՒՅԹԻ ՏՈՒՆ»**

**ՀԱՄԱՅՆՔԱՅԻՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅԱՆ ԿԱՆՈՆԱԴՐՈՒԹՅՈՒՆ**

1. **ԸՆԴՀԱՆՈՒՐ ԴՐՈՒՅԹՆԵՐ**

1. «Հայաստանի Հանրապետության Արմավիրի մարզի Փարաքար համայնքի մշակույթի տուն» համայնքային ոչ առևտրային կազմակերպությունը (այսուհետ՝ կազմակերպություն), շահույթ ստանալու նպատակ չհետապնդող, իրավաբանական անձի կարգավիճակ ունեցող ոչ առևտրային կազմակերպություն է, որը ստեղծվել է մշակութային գործունեություն իրականացնելու նպատակով:

 Կազմակերպությունը հանդիսանում է «Հայաստանի Հանարապետության Արմավիրի մարզի Փարաքարի գյուղական համայնքի «Մշակույթ և սպորտ» համայնքային ոչ առևտրային կազմակերպության (գրանցման համար 03 Ա 941783) իրավահաջորդը:

2. Կազմակերպության գործունեությունը կարգավորվում է Հայաստանի Հանրապետության քաղաքացիական օրենսգրքով, «Պետական ոչ առևտրային կազմակերպությունների մասին» Հայաստանի Հանրապետության օրենքով, Հայաստանի Հանրապետության այլ իրավական ակտերով, Հայաստանի Հանրապետության կողմից վավերացված միջազգային պայմանագրերով, համայնքի ղեկավարի և ավագանու որոշումներով և սույն կանոնադրությամբ:

3. Կազմակերպությունը սեփականության իրավունքով ունի առանձնացված գույք և իր պարտավորությունների համար պատասխանատու է այդ գույքով: Կազմակերպությունը կարող է իր անունից ձեռք բերել և իրականացնել գույքային և անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր, կամ պատասխանող: Կազմակերպությունն իր պարտականությունների համար պատասխանատու է իրեն պատկանող գույքով:

4. Կազմակերպությունն այլ կազմակերպության հիմնադիր կամ մասնակից կարող է հանդիսանալ միայն հիմնադրի որոշմամբ:

5. Կազմակերպությունն ունի Հայաստանի Հանրապետության զինանշանի պատկերով և իր անվամբ կլոր կնիք, կարող է ունենալ իր անվամբ ձևաթղթեր, խորհրդանիշ, այլ անհատականացման միջոցներ:

6. Կազմակերպությունն ունի հաշվեկշիռ, հաշվարկային հաշիվ բանկերում։

7. Կազմակերպությունը Հայաստանի Հանրապետության օրենսդրությամբ սահմանված կարգով կարող է համագործակցել օտարերկրյա մշակութային հաստատությունների և կազմակերպությունների հետ:

8. Կազմակերպությունում չեն թույլատրվում քաղաքական և կրոնական կազմակերպությունների ստեղծումն ու գործունեությունը:

9. Հիմնադիրը պատասխանատվություն չի կրում կազմակերպության պարտավորությունների, իսկ կազմակերպությունը՝ հիմնադրի պարտավորությունների համար:

 Հիմնադիրը պատասխանատվություն է կրում մինչև կազմակերպության պետական գրանցումը ծագած կազմակերպության գործունեության հետ կապված պարտավորությունների համար:

10. Կազմակերպության անվանումն է՝

1) հայերեն լրիվ` «Հայաստանի Հանրապետության Արմավիրի մարզի Փարաքար համայնքի մշակույթի տուն» համայնքային ոչ առևտրային կազմակերպություն.

2) հայերեն կրճատ` «Հայաստանի Հանրապետության Արմավիրի մարզի Փարաքար համայնքի մշակույթի տուն» ՀՈԱԿ,

11. Կազմակերպության գտնվելու վայրն է՝ Հայաստանի Հանրապետություն, Արմավիրի մարզ, գյուղ Փարաքար, Նաիրի փողոց 40, փոստային դասիչ՝ 1149:

1. **ԿԱԶՄԱԿԵՐՊՈԻԹՅԱՆ ԳՈՐԾՈՒՆԵՐՈՒԹՅԱՆ ԱՌԱՐԿԱՆ ԵՎ ՆՊԱՏԱԿԸ**

12. Կազմակերպության գործունեության առարկան և նպատակը արտադպրոցական մշակութային բնույթի գործունեության իրականացումն է, որն իրականացվում է ի շահ պետության, համայնքի, անհատի և հասարակության:

13. Երեխաների և դեռահասների ազատ ժամանցի կազմակերպման միջոցով նրանց հետաքրքրությունների զարգացման համար պայմանների ստեղծումը, նրանց հոգևոր-մշակութային, ստեղծագործական ունակությունների, գեղագիտական, ռազմահայրենասիրական դաստիարակության, մշակութային գիտելիքների ձևավորմանը նպաստելը:

14. Կազմակերպությունը համագործակցելով հասարակական տարբեր խավերի հետ, ապահովում է Կազմակերպությունում ընդգրկված անձանց ներդաշնակ զարգացումն ու դաստիարակությունը, մշակութային կրթական մակարդակի բարձրացումը:

15. Կազմակերպության գործունեությունը հիմնվում է ժողովրդավարության, մարդասիրության, հանրամատչելիության, ազգային, համամարդկային արժեքների զուգորդման, անձի ազատ զարգացման, ինքնավարության, մշակույթի, կրթության, աշխարհիկ բնույթի սկզբունքների վրա:

16. Կազմակերպությունն իրականացնում է ձեռնարկիատիրական գործունեության հետևյալ տեսակները՝

1) կազմակերպում է պարերի, սպորտային պարերի, կար ու ձևի, տարատեսակ խմբակների, շախմատի և այլ վճարովի դասընթացներ, ստացված շահույթն օգտագործվում է սույն կանոնադրությամբ նախատեսված նպատակների իրականացման համար:

1. **ԿԱԶՄԱԿԵՐՊՈՒԹՅԱՆ ԽՆԴԻՐՆԵՐԸ ԵՎ ԳՈՐԾՈՒՆԵՈՒԹՅԱՆ ԲՆԱԳԱՎԱՌՆԵՐԸ**

17. Կազմակերպությունն իր աշխատանքում ղեկավարվում է ազգի հոգևոր բնագավառում դարավոր ավանդույթների վերակենդանացման սևեռուն գաղափարով և յուրաքանչյուր նոր խոսք մշակույթի ասպարեզում ազգային մշակույթի ժառանգությունից բխեցնելու և ժառանգվածի մեջ տեղավորվելու սկզբունքով:

18. Մշակույթի զարգացման նպատակով մշակույթի տունը՝

1) մշակում և հիմնադրին է ներկայացնում Փարաքար համայնքի մշակութային զարգացման տարեկան և եռամսյա ծրագրեր.

2) մասնակցում է ՀՀ տոների և հիշատակի օրերի հետ կապված միջոցառումների կազմակերպմանը, կազմակերպում է համայնքային նշանակության հոգևոր-մշակութային և այլ միջոցառումներ.

3) նպաստում է մանկական և երիտասարդական գեղարվեստական նոր խմբերի ստեղծմանն ու գործունեությանը.

4) ապահովում է գործող գեղարվեստական, ազգագրական, դասական և ժամանակակից երաժշտական համույթների, խմբերի, անհատ արվեստագետների (նկարիչներ, գրողներ, քանդակագործներ, երաժիշտներ և այլն) մասնակցությունն ու հանրապետական, միջազգային փառատոններին, ցուցահանդեսներին, մրցույթներին և այլ մշակութային միջոցառումներին.

5) ապահովում է օբյեկտի նորոգումը, գույքի, սարքավորումների, տեխնիկական միջոցների պահպանումը և անխափան գործունեությունը, հիմնական և շրջանառու ֆոնդերի արդյունավետ օգտագործումը.

6) աջակցում է ազգային մոռացված արհեստների, արվեստների, ժողովրդական ստեղծագործության և գեղարվեստական ինքնագործունեության զարգացմանը.

7) աջակցում է համայնքի տարածքում գտնվող պատմամշակութային հուշարձանների պահպանմանը, կազմում և հիմնադրի հաստատմանն է ներկայացնում մշակույթի տան վարչական շենքի հիմնական և ընթացիկ նորոգման, բաերկարգման, գույքի, սարքավորումների, ցուցանմուշների ձեռքբերման տարեկան և հեռանկարային ծրագրեր.

8) համագործակցում է Հայաստանի Հանրապետության Արմավիրի մարզի Փարաքարի համայնքապետարանի բաժինների և համայնքի հիմնարկների, ձեռնարկությունների հետ:

19. Մշակույթի տունը հիմնադրի կարգադրությամբ իրականացնում է ՀՀ օրենքով հիմնադրին վերապահված լիազորությունների իրականացումը մշակույթի բնագավառում, հաշվետու է նրան:

20. Հիմնադրի կարգադրությամբ կազմակերպությունը կարող է իրականացնել նաև այլ լիազորություններ, լուծել օրենքին և իր կանոնադրությանը չհակասող այլ հարցեր ու խնդիրներ:

**IV. ԿԱԶՄԱԿԵՐՊՈՒԹՅԱՆ ՍԵՓԱԿԱՆՈՒԹՅՈՒՆԸ, ԱՄՐԱՑՎԱԾ ԳՈՒՅՔԸ ԵՎ ՖԻՆԱՆՍԱԿԱՆ ԳՈՐԾՈՒՆԵՈՒԹՅՈՒՆԸ**

21. Կազմակերպության սեփականությունը ձևավորվում է կազմակերպության հիմնադրման ժամանակ և հետագայում հիմնադրի կողմից սեփականության իրավունքով նրան հանձնվող, ինչպես նաև կազմակերպության գործունեության ընթացքում արտադրված ու ձեռք բերված գույքից: Կազմակերպության գույքի ձևավորման աղբյուր կարող են հանդիսանալ նաև Հայաստանի Հանրապետության և օտարերկրյա պետությունների իրավաբանական և ֆիզիկական անձանց կատարած ներդրումները, այդ թվում բարեգործական, հովանավորչական, նպատակային նվիրատվություններն ու հատկացումները:

22. Կազմակերպությունն իրավունք ունի օրենքին, հիմնադրի որոշումներին և (կամ) սույն կանոնադրությանը համապատասխան՝ իր հայեցողությամբ տիրապետել, տնօրինել և օգտագործել սեփականության իրավունքով իրեն պատկանող գույքը:

23. Կազմակերպությանը սեփականության իրավունքով պատկանող գույքի նկատմամբ հիմնադիրը չունի իրավունքներ, բացառությամբ կազմակերպության լուծարումից հետո մնացած գույքի:

24. Կազմակերպության սեփականության պահպանման հոգսը կրում է կազմակերպությունը:

25. Կազմակերպության սեփականության վրա կարող է բռնագանձում տարածվել միայն դատական կարգով:

26. Կազմակերպության ֆինանսական հաշվետվությունների արժանահավատությունը ենթակա է վերստուգման (աուդիտի):

27. Հիմնադրի որոշմամբ կազմակերպությանն անժամկետ ու անհատույց օգտագործման իրավունքով ամրակցվում է ցանկացած գույք:

28. Հիմնադիրն իրավունք ունի հետ վերցնելու իր կողմից կազմակերպությանն ամրակցված գույքը:

29. Կազմակերպությունն իրավունք չունի ամրակցված գույքը կամ դրա նկատմամբ իր իրավունքները օտարել, գրավ դնել, հանձնել անհատույց օգտագործման: Կազմակերպությունն իրավունք չունի իրեն ամրակցված գույքը հանձնելու վարձակալության, բացառությամբ հիմնադրի՝ ավագանու որոշմամբ սահմանված դեպքերի։ Ամրակցված գույքի օգտագործումից և /կամ/ վարձակալությունից գոյացած վճարները սահմանված կարգով ուղղվում են համայնքի բյուջե։ Կազմակերպությանն ամրակցված գույքի օգտագործման ընթացքում առաջացած անբաժանելի բարելավումները հիմնադրի սեփականությունն են։

30. Կազմակերպությունն իրավունք ունի իրեն ամրակցված գույքը հանձնել վարձակալության, եթե դա արգելված չէ հիմնադրի որոշմամբ: Ամրակցված գույքի օգտագործման արդյունքում ստացված եկամուտները կազմակերպության սեփականությունն են:

31. Հիմնադրի կողմից կազմակերպությանն ամրակցված անշարժ գույքի կամ պետական պարտադիր գրանցման ենթակա գույքի նկատմամբ կազմակերպության օգտագործման իրավունքը ծագում է դրանց նկատմամբ իրավունքի պետական գրանցման պահից:

32. Հիմնադիրն իրավունք ունի ստուգելու կազմակերպությանը հանձնված նյութական արժեքների առկայությունը և ամբողջականությունը:

33․ Կազմակերպության լուծարման դեպքում նրա գույքի օգտագործումն ու տնօրինումն իրականացվում է օրենքով սահմանված կարգով։

34․ Կազմակերպությունը ՀՀ օրենսդրությամբ սահմանված կարգով տնօրինում է իր ֆինանսական միջոցները։

35․ Կազմակերպությունը ֆինանսավորվում է հիմնադրի կողմից։ Կազմակերպության ֆինանսական միջոցները գոյանում են համայնքի բյուջեի միջոցներից և ՀՀ օրենսդրությամբ չարգելված լրացուցիչ աղբյուրներից։

36․ Կազմակերպության ֆինանսավորման լրացուցիչ աղբյուրներն են․

1) հիմնադրի կողմից թույլատրված ձեռնարկատիրական գործունեության իրականացումից գոյացած միջոցները․

2) բարեգործական, նպատակային ներդրումները, ՀՀ և օտարերկրյա կազմակերպությունների ու քաղաքացիների նվիրատվությունները։

3) ՀՀ օրենսդրությամբ չարգելված և կազմակերպության կանոնադրական խնդիրներին չհակասող գործունեությունից ստացված միջոցները։

37․ Կազմակերպության գործունեության տարեկան ֆինանսական հաշվետվությունների հավաստիությունը ենթակա է աուդիտի ՀՀ օրենսդրությամբ սահմանված կարգով։

**VI. ԿԱԶՄԱԿԵՐՊՈՒԹՅԱՆ ԿԱՌԱՎԱՐՈՒՄԸ**

38**.** Կազմակերպության կառավարումն իրականացնում են համայնքի ղեկավարը և գործադիր մարմինը՝ Կազմակերպության տնօրենը (այսուհետ՝ տնօրեն):

39. Կազմակերպության հիմնադիրը և համայնքի ղեկավարն ունեն կազմակերպության գործունեությանը և կառավարմանը վերաբերող ցանկացած հարց վերջնկան լուծելու իրավունք՝ բացառությամբ օրենքով նախատեսված դեպքերի:

40. Կազմակերպության Հիմնադրի բացառիկ լիազորություններն են՝

1) օրենքով սահմանված կարգով կազմակերպության հինմադրումը, վերակազմակերպումն ու լուծարումը.

2) Կազմակերպության գործունեության առարկայի և նպատակների, այդ թվում նրա կողմից իրականացվող ձեռնարկատիրական գործունեության տեսակների սահմանումը.

3) հաստատում է կազմակերպությանը սեփականության իրավունքով հանձնվող և (կամ) ամրակցվող համայնքին պատկանող գույքի ցանկը.

4) Կազմակերպության կանոնադրության հաստատումը և դրանում փոփոխությունների կատարումը.

5) Կազմակերպության կառավարման համակարգի սահմանումը.

6) Կազմակերպության լուծարման հանձնաժողովի ստեղծումը և լուծարման հաշվեկշռի հաստատումը.

7) Հայաստանի Հնարապետության օրենսդրությամբ, սույն կանոնադրությամբ նախատեսված այլ հարցերի լուծումը:

41. Համայնքի ղեկավարն իրականացնում է Կազմակերպության ընդհանուր կառավարումը, ապահովում է կազմակերպության բնականոն գործունեությունը և պատասխանատվություն է կրում դրա չկատարման կամ ոչ պատշաճ կատարման համար.

42. Համայնքի ղեկավարը՝

1) օրենքով սահմանված կարգով պաշտոնի է նշանակում և պաշտոնից ազատում է կազմակերպության տնօրենին, սույն կանոնադրությամբ սահմանված կարգով իրականացնում է կազմակերպության կառավարման մարմինների ձևավորումը, նրանց լիազորությունների վաղաժամկետ դադարեցումը․

2) հաստատում է կազմակերպության տարեկան ծախսերի նախահաշիվը, տարեկան հաշվետվություններն ու տարեկան հաշվեկշիռը.

3) իրականացնում է կազմակերպության գործունեության վերահսկողությունը.

4) կասեցնում է կամ ուժը կորցրած է ճանաչում կազմակերպության տնօրենի՝ Հայաստանի Հանրապետության օրենսդրության պահանջներին հակասող հրամանները, հրահանգները, կարգադրություններն ու ցուցումները.

5) լսում է կազմակերպության գործունեության մասին հաշվետվությունները, քննում է դրա գործունեության վերստուգման արդյունքները.

6) որոշում է ընդունում կազմակերպության ֆինանսական միջոցների օգտագործման վերաբերյալ.

7) վերահսկողություն է իրականացնում կազմակերպությանն ամրակցված համայնքային սեփականության օգտագործման և պահպանության նկատմամբ.

8) վերահսկողություն է իրականացնում կազմակերպության սեփականության պահպանության նկատմամբ․

9) համայնքի ավագանու որոշմամբ՝ համաձայնություն է տալիս գույքի օտարման, անհատույց օգտագործման կամ վարձակալության հանձնման համար.

10) իրականացնում է օրենքով սահմանված այլ գործառույթներ:

43. Կազմակերպության ընթացիկ գործունեության ղեկավարումն իրականացնում է տնօրենը, որին օրենքով սահմանված կարգով նշանակում և ազատում է համայնքի ղեկավարը:

44. Կազմակերպության տնօրենի հետ կնքվում է պայմանագիր: Պայմանագրով սահմանվում են կազմակերպության տնօրենի իրավունքները, պարտականությունները, պատասխանատվությունը, նրա աշխատանքի վարձատրման պայմանները, պայմանագրի դադարման՝ ՀՀ աշխատանքային օրենսգրքով նախատեսված բոլոր հիմքերը և այլ դրույթներ, որոնք պայմանավորվող կողմերը անհրաժեշտ կգտնեն: Պայմանագրի դրույթները չեն կարող հակասել Հայաստանի Հանրապետության աշխատանքային օրենսդրության պահանջներին.

45. Կազմակերպության տնօրենն օրենքով, հիմնադրի որոշումներով, սույն կանոնադրությամբ իրեն վերապահված լիազորության սահմաններում ղեկավարում է կազմակերպության գործունեությունը և կրում է պատասխանատվություն օրենքների, իրավական այլ ակտերի, հիմնադրի որոշումների, սույն կանոնադրության և կնքված պայմանագրերի պահանջները չկատարելու կամ ոչ պատշաճ կատարելու համար:

46. Կազմակերպության տնօրենը չի կարող զբաղեցնել այլ պաշտոն կամ կատարել վճարովի այլ աշխատանք` բացի գիտական, մանկավարժական և ստեղծագործական աշխատանքից:

47. Կազմակերպության տնօրենը լրիվ գույքային պատասխանատվություն է կրում իր մեղքով կազմակերպությանը և (կամ) պետությանը պատճառված վնասի համար:
Նրա լիազորությունների դադարեցումը հիմք չէ պատճառած վնասը հատուցելու, պարտականությունները չկատարելու համար:

48. Կազմակերպության տնօրենը՝

1) առանց լիազորագրի հանդես է գալիս կազմակերպության անունից, ներկայացնում է նրա շահերը և կնքում գործարքներ․

2) Հայաստանի Հանրապետության օրենսդրությամբ, հիմնադրի որոշումներով և սույն կանոնադրությամբ սահմանած կարգով տնօրինում է կազմակերպության գույքը, այդ թվում՝ ֆինանսական միջոցները.

3) տալիս է կազմակերպության անունից հանդես գալու լիազորագրեր, այդ թվում՝ վերալիազորման իրավունքով.

4) աշխատանքի է նշանակում և աշխատանքից ազատում կազմակերպության աշխատողներին, նրանց նկատմամբ կիրառում խրախուսման միջոցներ և նշանակում կարգապահական տույժեր.

5) բանկերում բացում է հաշվարկային հաշիվներ.

6) կատարում է աշխատանքի բաշխում, սահմանում է կազմակերպության կառուցվածքային ստորաբաժանումների իրավասությունը.

7) սահմանված կարգով հիմնադրին է ներկայացնում կազմակերպության տարեկան ծախսերի նախահաշիվը.

8) հաստատում է ձեռնարկատիրական գործունեության եկամուտների և ծախսերի նախահաշիվը.

9) օրենքով և սույն կանոնադրությամբ սահմանված կարգով իր լիազորությունների սահմաններում արձակում է հրամաններ, հրահանգներ, տալիս կատարման համար պարտադիր ցուցումներ և վերահսկում դրանց կատարումը.

 10) վերահսկողություն է իրականացնում կազմակերպության աշխատակիցների կողմից իրենց աշխատանքային պարտականությունների կատարման նկատմամբ, ապահում է ներքին աշխատանքային կարգապահության կանոնների, աշխատանքի պաշտպանության և անվտանգության տեխնիկայի պայմանները․

11) ստորագրում է ֆինանսական փաստաթղթեր.

12) հիմնադրի հաստատմանն է ներկայացնում կազմակերպության կառուցվածքը աշխատողների թիվը, հաստատում է կազմակերպության ընդհանուր և առանձին կառուցվածքային ստորաբաժանումների կանոնակարգերը, ներքին կարգապահական և այլ կանոններ.

13) հիմնադրի համաձայնությամբ սահմանում է մրցանակներ, պարգևատրում մրցույթներում, փառատոններում և ցուցահանդեսներում հաղթած ու մրցանակային տեղեր գրաված արվեստագետներին, երաժիշտներին, դպրոցի սաներին, գեղարվեստական համույթների մասնակից անդամներին, նրանց ղեկավարներին ու ուսուցինչներին.

14) իրականացնում է Հայաստանի Հանրապետության օրենսդրությանը չհակասող այլ լիազորություններ.

49. Կազմակերպության տնօրենը պարտավոր է չկատարել հիմնադրի՝ Հայաստանի Հանրապետության օրենսդրությանը հակասող որոշումները, կարգադրությունները, հրամանները, հրահանգները և դրանց չկատարման համար չի կարող ենթարկվել պատասխանատվության:

50. Կազմակերպության տնօրենի բացակայության դեպքում համայնքի ղեկավարի որոշմամբ տնօրենի լիազորություններն իրականացնում է նրա տեղակալը:

51. Կազմակերպության աշխատողների իրավունքներն ու պարտականությունները սահմանվում են Հայաստանի Հանրապետության օրենսդրությամբ, սույն կանոնադրությամբ աշխատանքային պայմանագրով, կազմակերպության առանձին ստորաբաժանումների ու աշխատանքային ներքին կաոնակարգերով և այլ իրավական ակտերով:

 **VII. ԿԱԶՄԱԿԵՐՊՈՒԹՅԱՆ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

52. Կազմակերպությունը կարող է վերակազմակերպվել հիմնադրի որոշմամբ, Հայաստանի Հանրապետության քաղաքացիական օրենսգրքով սահմանված կարգով:

53. Կազմակերպությունը դատական կարգով կարող է վերակազմակերպվել օրենքով սահմանված դեպքերում և կարգով:

54. Կազմակերպության լուծարմամբ նրա գործունեությունը դադարում է առանց իրավունքներն ու պարտականություններն իրավահաջորդության կարգով այլ անձանց անցնելու:

55. Կազմակերպությունը կարող է լուծարվել հիմնադրի որոշմամբ, Հայաստանի Հանրապետության քաղաքացիական օրենսգրքով սահմանված կարգով:

56. Կազմակերպությունը դատական կարգով կարող է լուծարվել միայն օրենքով սահմանված դեպքերում և կարգով:

57. Կազմակերպության լուծարման դեպքում կազմակերպության պարտատերերի պահանջները բավարարելուց հետո մնացած գույքն անցնում է համայնքին: